
                                      PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                                                                       Bucureşti,   29.08.2006

                                                                        Nr.  P.L.X- 600/2006


                                                                          RAPORT
asupra proiectului de Lege privind reutilizarea 

informaţiilor din instituţiile publice

În conformitate cu prevederile art. 95 şi 115 din Regulamentul Camerei Deputaţilor, republicat,  Comisia juridică, de disciplină şi imunităţi a fost sesizată spre dezbatere, în fond, în procedură de urgenţă,  cu proiectul de Lege privind reutilizarea informaţiilor din instituţiile publice, trimis cu adresa  nr. P.L.X.- 600  din 3 iulie 2006, înregistrat sub nr. 31/913 din 3 iulie 2006.
În raport de obiectul şi conţinutul său, proiectul de lege, face parte din categoria legilor ordinare. 

Potrivit prevederilor art 75 din Constituţia României şi ale art. 92 alin. 9 pct. 1 din Regulamentul Camerei Deputaţilor, competenţa decizională în cazul acestui proiect de lege aparţine Camerei Deputaţilor.

Senatul a adoptat proiectul de lege în şedinţa sa din 29 iunie 2006.

Consiliul Legislativ a avizat favorabil proiectul de lege, conform avizului nr. 560/18.04.2006.
Proiectul de lege  are ca obiect de reglementare  stabilirea cadrului juridic al reutilizării documentelor aflate în posesia instituţiilor publice, ce pot fi întrebuinţate ulterior în scopuri comerciale sau necomerciale, din perspectiva armonizării reglementărilor interne cu reglementările comunitare în domeniu.
În proiectul de lege au fost preluate dispoziţiile Directivei Parlamentului European şi a Consiliului nr. 2003/98/CE din 17 noiembrie 2003 privitoare la reutilizarea informaţiilor din sectorul public, care stabileşte un set de reguli privind reutilizarea informaţiilor, precum şi mijloacele practice de facilitare a reutilizării documentelor existente, deţinute de organismele din sectorul public ale statelor membre.
În conformitate cu prevederile art. 61 din Regulamentul Camerei Deputaţilor, membrii comisiei  au examinat proiectul de lege mai sus menţionat, în şedinţa din 28 august 2006. 

La lucrările comisiei au fost prezenţi  16 deputaţi, din totalul de 26 membri ai comisiei.

La dezbateri au participat, în calitate de invitaţi, domnul Florin Bejan, secretar de stat şi doamna Laura Riteş, consilier, la Ministerul Comunicaţiilor şi Tehnologiei Informaţiilor.

În urma dezbaterii, membrii comisiei au hotărât, cu unanimitate de voturi ca proiectul de Lege privind reutilizarea informaţiilor din instituţiile publice să fie supus, spre dezbatere şi adoptare, plenului Camerei Deputaţilor, în forma adoptată de Senat, cu amendamentele admise prevăzute în anexă.

Dr. Nicolae Voiculescu
ANEXA 






AMENDAMENTE ADMISE

	Nr crt.
	Forma adoptată de Senat
	Text propus de Comisie
(autorul amendamentului)
	Motivarea amedamentelor propuse

	1.
	LEGE
 privind reutilizarea informaţiilor din instituţiile publice
	Text nemodificat
	

	2
	Art.1. - Scopul prezentei legi îl reprezintă înlesnirea reutilizării informaţiilor din instituţiile publice, în scopuri comerciale sau necomerciale, pentru stimularea creării unor noi produse şi servicii informaţionale.
	Text nemodificat
	

	3
	Art.2. - Prezenta lege reglementează cadrul juridic al reutilizării documentelor aflate în posesia instituţiilor publice pe care acestea din urmă le-au creat în cadrul activităţii publice proprii şi care pot fi ulterior utilizate în scopuri comerciale sau necomerciale.
	Text nemodificat
	

	4
	Art.3. - Prezenta lege nu se aplică următoarelor tipuri de documente:

a) documente a căror punere la dispoziţie constituie o activitate care excede sferei serviciului public aferent instituţiilor în cauză, serviciul public fiind definit potrivit legii;
b) documente asupra cărora un terţ deţine drepturi de proprietate intelectuală;
c)documentele prevăzute la art.12 alin.(1) din Legea nr.544/2001 privind liberul acces la informaţiile de interes public;
d) documente ce conţin date şi informaţii secrete, clasificate, confidenţiale sau care ţin de secretul profesional sau fiscal în condiţiile legii;
e) documente deţinute de serviciile publice de radiodifuziune şi televiziune şi subsidiarii lor precum şi de alte organisme şi subsidiarii lor care îndeplinesc servicii publice de retransmisie radiodifuzată şi televizată;
f) documente deţinute de instituţiile de educaţie şi cercetare, cum ar fi şcolile, universităţile, arhivele, bibliotecile şi institutele de cercetare, incluzând, atunci când este relevant, organizaţiile stabilite pentru transferul rezultatelor cercetării;
g) documente deţinute de instituţiile culturale, cum ar fi muzeele, bibliotecile, arhivele, operele, teatrele;
h) documente în privinţa cărora persoanele fizice sau juridice trebuie să facă dovada unui interes legitim în vederea obţinerii accesului la acele documente, în condiţiile legii.


	Text nemodificat

Text nemodificat

Text nemodificat

Text nemodificat

Text nemodificat

Text nemodificat

g) documente deţinute de instituţiile culturale, cum ar fi muzeele, bibliotecile, arhivele, orchestrele, operele, baletele şi teatrele;
Text nemodificat

Autorul amendamentului: deputat Mate-Andras Levente
	

	5
	Art.4. - În sensul prezentei legi, termenii şi expresiile de mai jos au următoarea semnificaţie:

a) prin instituţie publică se înţelege:

1. oricare autoritate a administraţiei publice centrale sau locale;

2. oricare instituţie publică, de interes general sau local, autonomă ori aflată în subordinea sau sub controlul unei autorităţi publice;

3. oricare persoană juridică, alta decât cele prevăzute la pct.1 sau 2, care a fost înfiinţată pentru a desfăşura activităţi de interes public fără caracter comercial şi care se află cel puţin în una dintre următoarele situaţii: este finanţată din fonduri publice, se află în subordinea sau sub controlul unei autorităţi ori instituţii publice sau în componenţa consiliului de administraţie/organului de conducere sau de supervizare, mai mult de jumătate din numărul membrilor acestuia sunt numiţi de către o autoritate sau o instituţie publică;

b) prin document se înţelege orice conţinut informaţional sau orice parte a unui asemenea conţinut, indiferent de forma de stocare a datelor, pe suport de hârtie, în format electronic, audio, video sau audiovizual;

c) prin reutilizare se înţelege folosirea de către persoane fizice sau juridice în scop comercial sau necomercial a documentelor deţinute de instituţiile publice. Scopul reutilizării este altul decât cel pentru care a fost produs documentul pentru instituţia publică. Schimbul de documente între instituţiile publice ca urmare a îndeplinirii sarcinilor publice nu constituie reutilizare;

d) prin terţ se înţelege orice persoană fizică sau juridică, de drept privat ori de drept public, care deţine un drept de proprietate intelectuală asupra informaţiilor cuprinse în documentul solicitat;

e) prin licenţă se înţelege actul administrativ prin care instituţia publică acordă unei persoane fizice sau juridice dreptul de a utiliza în scop comercial sau necomercial documente deţinute de instituţia publică, în condiţiile prezentei legi.

	Text nemodificat


	

	6
	Art.5. - (1) Instituţiile publice permit reutilizarea liberă a documentelor sau, dacă se consideră necesar, instituţiile publice stabilesc printr-o licenţă condiţiile pentru reutilizarea documentelor deţinute. 


(2) Licenţele sunt disponibile în format digital şi pot fi procesate electronic. Licenţele pot fi adaptate la particularităţile solicitării. 


(3) Licenţele nu îngrădesc dreptul de a reutiliza documentele cerute şi nu vor fi folosite pentru a îngrădi libera concurenţă. Licenţele pentru reutilizarea documentelor nu trebuie să fie discriminatorii.


(4) În cazul în care documentele sunt reutilizate de către o instituţie publică pentru desfăşurarea unor activităţi comerciale, care nu intră în sfera sarcinilor publice, se aplică aceleaşi condiţii ca pentru oricare alt utilizator.


	  Text nemodificat


	

	7
	Art.6. - (1) Solicitările pentru reutilizarea documentelor sunt făcute în scris, fie pe suport de hârtie, fie în formă electronică, dacă instituţia publică în a cărei posesie se găseşte documentul dispune de dotările tehnice necesare. Solicitările trebuie să cuprindă următoarele elemente:

a) instituţia publică la care se adresează cererea;

b) informaţia solicitată, astfel încât să permită instituţiei publice identificarea documentelor;

c) datele de identificare şi autentificare ale solicitantului, precum şi adresa la care se solicită primirea răspunsului;

d) scopul în care va fi folosită informaţia cerută.


(2) Soluţionarea cererilor pentru reutilizarea documentelor se va face în termen de 20 de zile lucrătoare de la primirea acestora de către departamentul desemnat în acest sens, din cadrul instituţiei publice. 


(3) În cazul cererilor cu un grad ridicat de complexitate, termenul prevăzut la alin.(2) poate fi extins cu încă 20 de zile lucrătoare. În această situaţie solicitantul va fi înştiinţat de necesitatea prelungirii termenului de soluţionare în termen de 15 zile lucrătoare de la primirea cererii.


(4) În vederea reutilizării, informaţiile pot fi puse la dispoziţia solicitantului integral sau parţial; în cazul prezentării lor parţiale se va face şi o motivare asupra acestei decizii.


(5) În cazul în care solicitarea este respinsă, instituţiile publice vor informa în scris solicitantul despre aceasta şi îi vor prezenta motivele refuzului. 


(6) Orice respingere de cerere, totală sau parţială, trebuie însoţită şi de o referinţă despre modalitatea de contestare a acesteia, în cazul în care solicitantul doreşte să conteste decizia primită. 


(7) Prevederile alin.(6) nu sunt aplicabile în situaţia în care refuzul de soluţionare se întemeiază pe dispoziţiile art.3 lit.d).


(8) Dacă refuzul este motivat în baza prevederile art.3 lit.b), se vor comunica solicitantului referinţele privitoare la terţele persoane fizice sau juridice ce deţin drepturi de proprietate intelectuală asupra informaţiei, în cazul în care aceste referinţe sunt cunoscute sau, dacă aceste referinţe nu sunt cunoscute, persoana fizică sau juridică autorizată de unde instituţia publică a procurat materialul. Dacă solicitantul face dovada acceptului de utilizare a documentului din partea tuturor terţelor persoane implicate, atunci cererea lui va fi reanalizată şi rezolvată ca şi cum ar fi fost un document care nu face obiectul art.3 lit.b).

 
(9) Dispoziţiile alin.(1)-(8) nu se aplică instituţiilor publice prevăzute la art.3 lit.e), f) şi g).


(10) Decizia prin care se soluţionează solicitările de reutilizare a documentelor poate fi contestată de solicitant, în condiţiile Legii nr.554/2004 a contenciosului administrativ, cu modificările ulterioare.

	   Text nemodificat


	

	8
	Art.7. - (1) În măsura în care instituţiile publice aprobă reutilizarea documentelor pe care le deţin, acestea sunt puse la dispoziţia solicitantului, în forma deţinută.


(2) Instituţiile publice nu sunt obligate să creeze, să adapteze, să extindă sau să traducă documentele în vederea soluţionării cererii de reutilizare.
	  Text nemodificat


	

	9
	Art.8. - (1) Instituţiile publice  stabilesc taxe pentru serviciile de reutilizare a documentelor.

(2) În măsura în care instituţiile publice percep taxe pentru reutilizarea documentelor deţinute, acestea nu trebuie să depăşească costurile provenite din pregătirea documentelor şi furnizarea informaţiei. Taxele trebuie fixate ţinând seama de costurile din perioada contabilă în cauză şi calculate pe baza principiilor contabile aplicabile organizaţiilor din sectorul public în cauză. La cerere, instituţiile publice trebuie să indice principiile de calcul pentru taxele solicitate, precum şi factorii ce trebuie luaţi în considerare la calculul taxelor pentru situaţii atipice.


(3) Veniturile colectate din plata acestor taxe se fac integral venit la bugetul de stat.


(4) Taxele pentru reutilizarea documentelor nu trebuie să fie discriminatorii.


(5) În cazul în care documentele sunt reutilizate de către o instituţie publică pentru desfăşurarea unor activităţi comerciale, care nu intră în sfera sarcinilor publice, se aplică aceleaşi taxe ca pentru oricare alt utilizator.


	Art.8. - (1) Instituţiile publice pot stabili taxe pentru serviciile de reutilizare a documentelor.
Autorul amendamentului: deputat Mate-Andras Levente
Text nemodificat

Text nemodificat

Text nemodificat

Text nemodificat


	Eliminându-se nuanţa de obligatitivitate, textul păstrează spiritul Directivei.

	10
	Art. 9- Instituţiile publice trebuie să asigure condiţii pentru facilitarea accesului la documentele disponibile pentru reutilizare, în special prin elaborarea de liste şi directoare, în cazul utilizării mijloacelor electronice, cu cele mai importante documente destinate reutilizării, precum şi prin numirea unor persoane de contact şi indicarea unor puncte de informare.

	   Text nemodificat


	

	11
	Art.10 - (1) Reutilizarea documentelor trebuie să fie liberă pentru toţi participanţii potenţiali de pe piaţă, chiar dacă unul sau mai mulţi participanţi au exploatat deja pe piaţă produse noi obţinute pe baza acestor documente.


(2) Pot face obiectul unei înţelegeri privind acordarea unui drept de exclusivitate documentele a căror reutilizare este necesară pentru desfăşurarea unui serviciu public.


(3) În cazul în care este încheiată o înţelegere privind acordarea unui drept de exclusivitate, odată la 3 ani trebuie verificat dacă mai există motivul justificator al înţelegerii. Dacă motivul acordării exclusivităţii nu mai există, dreptul de exclusivitate încetează.


(4) Înţelegerile exclusive, încheiate în condiţiile alin.(2) trebuie să fie transparente şi făcute publice pe pagina de Internet a instituţiei publice implicate sau prin oricare alt mijloc.


(5) Înţelegerile privind acordarea unui drept de exclusivitate, încheiate înainte de intrarea în vigoare a prezentei legi, îşi încetează aplicabilitatea la data expirării perioadei de valabilitate prevăzute în contract.

	Text nemodificat

Text nemodificat

Text nemodificat

Text nemodificat

(5) Înţelegerile privind acordarea unui drept de exclusivitate, încheiate înainte de intrarea în vigoare a prezentei legi, îşi încetează aplicabilitatea la data expirării perioadei de valabilitate prevăzute în contract, dar nu mai târziu de data de 31 decembrie 2008.

Autorul amendamentului: deputat Mate-Andras Levente
	Prin eliminarea termenului s-ar încălca prevederile Directivei europene ce interzic expres prelungirea înţelegerilor pentru acordarea unui drept de exclusivitare mai târziu de 31 decembrie 2008.

	12
	Art.11. - (1) Prezenta lege va intra în vigoare la 60 de zile de la data publicării în Monitorul Oficial al României. 


(2) În termen de 60 de zile de la data publicării prezentei legi, Ministerul Comunicaţiilor şi Tehnologiei Informaţiilor împreună cu Ministerul Finanţelor Publice va elabora normele metodologice de aplicare a prezentei legi, ce vor fi aprobate prin hotărâre a Guvernului. 


	Text nemodificat


	

	13
	Prezenta Lege transpune Directiva nr.2003/98/CE privind reutilizarea informaţiilor din sectorul public, publicată în Jurnalul Oficial al Uniunii Europene nr. L345/31.12.2003.
	Text nemodificat


	





PREŞEDINTE,                                                  SECRETAR,




Sergiu ANDON                                                George BĂEŞU

